Rugbyspeler verdrink | George Herald
Journalist Liezl van Niekerk | Thursday, 01 November 2018, 12:30
Gaylon Piedt (met bal) was 'n kranige rugbyspeler vir Bridgton-rugbyklub. Foto: Ebeneser Titus
TUINROETE NUUS - Die belowende jong rugbyspeler van Oudtshoorn, Gaylon Piedt (26), se liggaam was teen Dinsdagmiddag 30 Oktober nog nie gevind nadat hy in die see verdwyn het nie.
Piedt en 'n groep vriende was Saterdag 27 Oktober by Leentjiesklip in Wilderness toe hy onder die water verdwyn het. Die NSRI het Saterdag om 11:45 hulle reddingsboot sowel as hulle reddingsvoertuig ontplooi toe hulle die oproep van Piedt se verdrinking ontvang het.
Volgens die NSRI kon hulle in samewerking met die polisie, nie die liggaam opspoor nie. Teen Maandag het polisieduikers steeds na die liggaam gesoek.
Die feit dat sy liggaam nog nie gevind is nie, maak die situasie vir almal wat vir hom lief is ongelooflik moeilik. So sê Andrea Jooste, Piedt se verloofde.
"Hy sou Saterdag teruggekom het, maar toe kry ons die tyding dat hy verdrink het. Hy en sy vriende het gaan swem. Sy een vriend het verduidelik dat Gaylon tot by die klippe gaan swem het en onder die water ingegaan het. Hy het opgekom, maar weer onder die water verdwyn. Dit was die laaste keer wat hulle hom gesien het."
Jooste sê die Nasionale Seereddingsinstituut is sedert Saterdag nog elke dag besig om na hom te soek.
"Die feit dat ons nie weet waar hy is nie maak dit so moeilik. Om hom te verloor is klaar erg. Dit voel of iemand 'n stuk van my weggeruk het. Sy pa is steeds daar en het Saterdag gesê hy kom nie huis toe voor sy seun nie gevind is nie."
Leentjiesklip in Wildernis.
Jooste sê Piedt was nie net die liefde van haar lewe nie, maar ook haar beste vriend.
"Ons gaan al van skool af uit. Hy het my gekies bo almal en sedertdien staan hy my met als by. Ek was swanger met my oudste kind, Charlin (7). Gaylon is die enigste pa wat sy ken. Hy maak haar groot asof dit sy eie kind is. Sy noem hom pappie. Hy sou die week na haar diplomaplegtigheid gegaan het, maar ek het nie eens kans gehad om hom te vertel dat sy 'n sertifikaat gaan kry nie. Ons kleintjie, Lameez, is vier jaar oud. Ek moet sterk wees vir my kinders, maar dit is so vreeslik moeilik omdat ons nie kan berusting kry nie. Hy was die beste pa vir sy twee kinders en die beste man waarvoor ek kon vra. Hy was die liefde van my lewe."
Intussen het Piedt se pa, Henry, aangedui dat hy in George gaan bly totdat sy kind gevind is. Hy was Dinsdagoggend op die toneel terwyl duikers na Piedt se liggaam gesoek het. Piedt is 'n bekende rugbyspeler van Bridgton-rugbyklub. Die klubvoorsitter, Benito Metembo, het Maandag gesê die voorval is vir die klub baie hartseer.